
Borbély Szilárd A Testhez. Ódák és legendák

Borbély Szilárd kötetében a test két hiposztázisban jelenik meg: mint hús, burok, anyag, alak vagy forma, ami tartalmat feltételez vagy ígér (személytelenként), és Testként, ami önmagán kívül valami mást is hordoz, az előbbi ígéretének egyfajta megvalósítása (személyesség). A kötetben születés és halál, szenvedés és túlélés képi-hangulati benyomásai nyitják meg azokat az asszociációs kapcsolatokat, amelyek valamilyen módon mind testhez kötöttek. A test-képek közötti párhuzamok, és ellentétek a ráción innen és túlmutatva láttatják azt a Testet, amely legendák tárgya, ódák megszólítottja lehet.
Dolgozatomban a test Testé válásának két különböző útját különítem el, hangsúlyozva, hogy ennek az elkülönítésnek éppen a test és a lélek egységének láthatóvá tétele a célja. Mindkét esetben a lélek epifániáján keresztül valósul meg a földi test transzcendensbe való átlépése. Első esetben a szülés aktusában, a születés és halál összeérésében valósul meg az epifánia, a másodikban pedig a test hordozta nyelv által.
 



